שר הביטחון אביגדור ליברמן אמר היום (רביעי) במהלך תדרוך עם תא הכתבים המדיניים כי ישראל ביקשה מרוסיה שלא לקדם עסקת ענק למכירת מטוסי קרב מתקדמים ונשק נוסף לאיראן. למרות זאת, ליברמן העריך כי הסיכוי לעצירת העסקה נמוך כיוון שהיא משרתת את האינטרסים הכלכליים של רוסיה.

לפי דיווחים בתקשורת הרוסית, עסקת הענק בשווי 10 מיליארד דולר, תכלול מכירה של מטוסי קרב, טנקים מתקדמים מדגם T-90, מסוקים ומערכות ארטילריה. יו"ר ועדת החוץ והביטחון בבית העליון של הפרלמנט הרוסי, ויקטור אוזרוב, ציין כי המו"מ על העסקה עדיין בעיצומו וכי העסקה לא תכלול אספקה של כל הנשק בבת אחת, אלא תעשה בשלבים על פני כמה שנים. הוא הוסיף כי משלוח הנשק הראשון יוכל להתבצע ככל הנראה רק ב-2020 - המועד בו יוסרו מעל איראן הסנקציות שאוסרות למכור לה נשק.

עברו לתצוגת גלריה מערכת ההגנה האווירית S-300 במצעד צבאי באיראן, בספטמבר צילום: Ebrahim Noroozi/אי־פי

ליברמן אמר בתדרוך כי בשלב זה רוסיה ואיראן רק מדברות על האפשרות של עסקה. לדבריו, ישראל העלתה את הסוגיה במהלך ביקורו של ראש ממשלת רוסיה דימיטרי מדבדב בישראל וכן בשיחות מול הקרמלין וגורמים אחרים ברוסיה. "אין ספק שזה לא מוסיף לנו הרבה נחת", הוא אמר. "אבל יחד עם זאת הרוסים לא שואלים אותנו. אנחנו מדברים ומנסים להסביר אבל בסופו של דבר כל מדינה מתנהלת על פי האינטרסים שלה. רוסיה נמצאת במצוקה כלכלית והיא תפעל לפי האינטרסים שלה".

לפני כמה חודשים העבירה רוסיה לאיראן את מערכת ההגנה האווירית המתקדמת S-300, אחרי שנים של עיכובים. אספקת מערכת הטילים שנועדו להגן על מתקני הגרעין של איראן התרחשה בעקבות החתימה על הסכם הגרעין בין איראן לבין המעצמות ביולי 2015 וכניסתו לתוקף לפני כמה חודשים. במשך כמה שנים הצליחה ישראל להפעיל לחץ על הנשיא פוטין כדי לעכב את אספקת הטילים, אולם לבסוף סיפקו הרוסים את המערכת חרף מחאותיו של נתניהו.

שר הביטחון התייחס גם לכוחות הרוסים שפועלים בסוריה והדגיש כי תיגבור הכוחות ע"י מערכות מתקדמות להגנה אווירית ונושאת המטוסים של הצי הרוסי לא מגביל את פעילות צה"ל בסוריה, אך הופך אותה "שקופה לחלוטין" לרוסים. "המכ"מים שלהם רואים כל המראה של מטוס שלנו", הוא אמר. "זה לא מביא לנו הרבה נחת אבל לכן הלכנו למנגנון תיאום עם רוסיה כדי שלא יהיו התנגשויות מיותרות. אנחנו לא מוותרים על שום אינטרס שלנו והולכים על חבל דק".

לפני כחודש דיווח העיתון הרוסי "איזבסטיה" כי צה"ל פנה באחרונה למשרד ההגנה הרוסי וביקש לגבש נוהלי תיאום חדשים בעקבות הצבת מערכות הטילים נגד מטוסים המתקדמות מדגם S-300 ו-S-400 בסוריה. הבקשה הישראלית הגיעה אחרי שהרוסים הציבו לפני כמה שבועות את מערכת הטילים החדשה בבסיס הימי שלהם בטרטוס שבסוריה בתגובה להחלטת ארה"ב להשעות את המגעים עם רוסיה בנושא סוריה ומחשש לתקיפות אמריקאיות נגד צבא אסד בתגובה לטבח בחאלב.

"במסגרת הקו החם הקיים בין הצדדים, הישראלים שלחו לנו בקשה לגבש נוהל חדש וכללי פתיחה באש שיתווספו למנגנוני התיאום הקיימים", אמר מקור רוסי ל"איזבסטיה" והסביר שהישראלים ביקשו זאת כדי למנוע תקריות בהן מערכת הטילים שהרוסים הציבו בסוריה תופעל בטעות נגד מטוסים ישראלים. "אנחנו מגבשים בימים אלה את תשובתנו ונעביר אותה לישראלים במסגרת הנוהלים המוסכמים בין הצדדים".